Jong spoedvraat jaag teen 202 km/hFoto verskaf deur die EMPD Die Ekurhuleni-metropolisie het Sondag ŉ 21-jarige man aangekeer wat teen 202 km/h op die N3 in ŉ suidelike rigting gery het. Kobeli Mokheseng, woordvoerder van die Ekurhuleni-metropolisie, het gesê die jong man het in ŉ Opel-sportnutsvoertuig gery en aangevoer hy is haastig op pad huis toe. “Daar is later bepaal dat die motor aan sy ouers behoort en dat hy sonder toestemming met die motor gery het.” Hy sal binnekort in die Germiston-landdroshof verskyn. Hy is een van vier persone wat Sondagoggend op die N3 aangekeer is. “Die persone het almal tussen 163 km/h en 202 km/h gery,” het Mokheseng bygevoeg. “Hulle is by Germiston-polisiestasie aangekla van roekelose of nalatige bestuur.”